การพัฒนารูปแบบการออกกำลังกายแบบหฐโยคะ 
สำหรับผู้สูงอายุในเขตเทศบาลตำบลหนองไม้แดง จังหวัดชลบุรี

การวิจัยครั้งนี้เป็นการวิจัยและพัฒนา โดยมีวัตถุประสงค์เพื่อพัฒนารูปแบบการออกกำลังกายแบบ      หฐโยคะสำหรับผู้สูงอายุในเขตเทศบาลตำบลหนองไม้แดง จังหวัดชลบุรี ในการศึกษาที่ 1 ของการวิจัยนี้ทำการรูปแบบการออกกำลังกายแบบหฐโยคะสำหรับผู้สูงอายุ โดยศึกษาข้อมูลทุติยภูมิหรือข้อมูลที่ได้จากการศึกษาเอกสาร ทฤษฎีและงานวิจัยที่เกี่ยวข้อง และนำรูปแบบการออกกำลังกายมาพัฒนาโดยให้ผู้ทรงคุณวุฒิพิจารณาเพื่อให้สอดคล้องกับบริบทของผู้สูงอายุ แล้วจึงนำรูปแบบการออกกำลังกายมาทำการศึกษาที่ 2 ซึ่งเป็นการศึกษานําร่องเพื่อศึกษาความเป็นไปได้ของการใช้รูปแบบ/โปรแกรมการออกกำลังกายแบบหฐโยคะสำหรับผู้สูงอายุในสถานการณ์จริง ผลจากการศึกษา พบว่า รูปแบบการออกกำลังกายแบบหฐโยคะสำหรับผู้สูงอายุในเขตเทศบาลตำบลหนองไม้แดง จังหวัดชลบุรี ประกอบด้วย 3 ช่วงของการออกกำลังกาย คือ ช่วงอบอุ่นร่างกาย ใช้เวลา 5 นาที ช่วงออกกำลังกาย ใช้เวลา 15 นาที และช่วงผ่านคลายกล้ามเนื้อ ใช้เวลา 5 นาที มีท่าทางการออกกำลังกายแบบหฐโยคะทั้งหมด 25 ท่า ใช้เวลารวมในการออกกำลังกาย 25 นาที ผู้ทรงคุณวุฒิพิจารณาแล้วเห็นว่า เป็นไปตามวัตถุประสงค์ของการพัฒนารูปแบบการออกกำลังกายแบบหฐโยคะสำหรับผู้สูงอายุ และสามารถนำไปใช้ได้ ส่วนผลของการศึกษานำร่อง พบว่า รูปแบบการออกกำลังกายแบบหฐโยคะสำหรับผู้สูงอายุในเขตเทศบาลตำบลหนองไม้แดง จังหวัดชลบุรี มีความเหมาะสม สามารถนำไปใช้ในสถานการณ์จริงในการทดลองใช้กับกลุ่มตัวอย่างกลุ่มอื่นในอนาคตได้ และผู้สูงอายุในเขตเทศบาลตำบลหนองไม้แดง จังหวัดชลบุรี ที่เป็นกลุ่มตัวอย่างมีความพึงพอใจของต่อรูปแบบการออกกำลังกายแบบหฐโยคะ โดยภาพรวม อยู่ในระดับมากที่สุด ทั้งนี้ควรนำรูปแบบการออกกำลังกายแบบหฐโยคะสำหรับผู้สูงอายุที่ได้พัฒนาขึ้นมาในการศึกษาวิจัยในครั้งนี้ ไปทำการการศึกษาทดลองหาประสิทธิผลของรูปแบบการออกกำลังกายแบบหฐโยคะสำหรับผู้สูงอายุ ที่มีต่อสมรรถภาพทางกายของผู้สูงอายุต่อไป

The Development of HATHA Yoga Exercise Program for the Elderly
in Nong Mai Daeng Municipality, Chonburi Province

Abstract
This study focuses on research and development aimed at creating a pattern of Hatha yoga exercise specifically for the elderly in Nong Mai Daeng Municipality, Chonburi Province. The initial phase involved implementing a Hatha yoga program for older adults. By examining secondary data and information derived from relevant theories and prior research, we developed exercise patterns with input from qualified experts, ensuring they were suitable for the elderly demographic. This exercise pattern was subsequently utilized in the second phase of the study, which was a pilot study assessing the feasibility of the Hatha Yoga exercise program for the elderly in real-world settings. The findings indicated that the Hatha Yoga exercise program for the elderly in Nong Mai Daeng Municipality includes three exercise periods: a 5-minute warm-up, a 15-minute workout, and a 5-minute cool-down. The program comprises a total of 25 Hatha Yoga postures, totaling 25 minutes of exercise. Experts deemed this exercise pattern aligned with the objective of developing a Hatha Yoga regimen for the elderly, confirming its applicability in real situations.
The pilot study results demonstrated that the Hatha Yoga exercise program for the elderly in Nong Mai Daeng Municipality was appropriate and could be implemented in future trials with other samples. The elderly participants from Nong Mai Daeng Sub-district Municipality expressed the highest level of satisfaction with the Hatha Yoga exercise pattern. Furthermore, this research has led to the development of a Hatha Yoga program for the elderly, intended for an experimental study to evaluate its effectiveness on the physical performance of older adults.

บทนำ
ปัจจุบันสังคมไทยและสังคมโลกกำลังก้าวเข้าสู่สังคมผู้สูงอายุอย่างสมบูรณ์ องค์การสหประชาชาติได้คาดการณ์ว่าในปี พ.ศ. 2573 จะมีประชากรผู้สูงอายุที่มีอายุตั้งแต่ 60 ปีขึ้นไปทั่วโลกสูงถึงร้อยละ 22 ของประชากรทั้งหมด (United Nations, 2023) ในส่วนของประเทศไทยสำนักงานสถิติแห่งชาติ รายงานว่าในปี พ.ศ. 2566 ประเทศไทยมีผู้สูงอายุมากกว่า 13 ล้านคน คิดเป็นร้อยละ 20 ของ ประชากรทั้งประเทศ ซึ่งบ่งชี้ว่าประเทศไทยได้เข้าสู่สังคมสูงอายุโดยสมบูรณ์แล้ว (สำนักงานสถิติ แห่งชาติ, 2566) 
การเพิ่มขึ้นของประชากรสูงอายุนี้ ส่งผลให้เกิดความต้องการด้านการดูแลสุขภาพและการพัฒนาคุณภาพชีวิตของผู้สูงอายุมากขึ้นตามลำดับ ผู้สูงอายุมักประสบปัญหาสุขภาพที่เกี่ยวเนื่องกับความเสื่อมถอยของร่างกายตามธรรมชาติ ได้แก่ ความเสื่อมของระบบกล้ามเนื้อและกระดูก ภาวะความดันโลหิตสูง โรคเบาหวาน ภาวะซึมเศร้า และปัญหาการทรงตัว ซึ่งล้วนส่งผลต่อคุณภาพชีวิตและความสามารถในการดูแลตนเองของผู้สูงอายุ (กรมการแพทย์ กระทรวงสาธารณสุข, 2565) นอกจากนี้ ยังพบว่าผู้สูงอายุจำนวนมากมีพฤติกรรมการ           ออกกำลังกายที่ไม่เพียงพอ เนื่องจากขาดความรู้ความเข้าใจในการออกกำลังกายที่เหมาะสมกับช่วงวัย หรือมีข้อจำกัดทางร่างกายที่ทำให้ไม่สามารถออกกำลังกายในรูปแบบที่มีความเข้มข้นสูงได้ (วิชัย เอกพลากร และคณะ, 2564) ดังนั้น การส่งเสริมการออกกำลังกายในรูปแบบที่เหมาะสมสำหรับผู้สูงอายุจึงเป็นสิ่งสำคัญยิ่งในการรักษาและพัฒนาสุขภาพของผู้สูงอายุในระยะยาว
หฐโยคะ (Hatha Yoga) เป็นศาสตร์โบราณจากอินเดียที่ผสมผสานการฝึกท่าทาง (Asana) การควบคุม ลมหายใจ (Pranayama) และการฝึกสมาธิ (Meditation) เข้าด้วยกันอย่างเป็นระบบ (Iyengar, 2019) งานวิจัยจำนวนมากทั้งในและต่างประเทศ ได้ยืนยันถึงประสิทธิผลของการฝึกหฐโยคะในการพัฒนาสมรรถภาพทางกาย เช่น การเพิ่มความยืดหยุ่นของกล้ามเนื้อ การเสริมสร้างความแข็งแรง การพัฒนาการทรงตัว และการลดความดันโลหิต รวมถึงการส่งเสริมสุขภาพจิตใจ ได้แก่ การลดความเครียดและความวิตกกังวล    เพิ่มคุณภาพการนอนหลับ และพัฒนาสุขภาวะทางจิตวิญญาณ (Cramer et al., 2013) โดยเฉพาะอย่างยิ่ง       หฐโยคะมีข้อดีที่โดดเด่นคือ สามารถปรับระดับความยากง่ายได้ตามความสามารถของผู้ฝึก จึงมีความเหมาะสมอย่างยิ่งสำหรับผู้สูงอายุที่มีข้อจำกัดทางร่างกาย 
เทศบาลตำบลหนองไม้แดง จังหวัดชลบุรี เป็นชุมชนเขตเมืองที่มีจำนวนประชากรผู้สูงอายุเพิ่มขึ้น     อย่างต่อเนื่อง จากข้อมูลทะเบียนราษฎร์ของเทศบาลตำบลหนองไม้แดง ปี พ.ศ. 2566 พบว่ามีผู้สูงอายุที่มีอายุตั้งแต่ 60 ปีขึ้นไปคิดเป็นสัดส่วนที่สูงเมื่อเทียบกับประชากรทั้งหมดในพื้นที่ (เทศบาลตำบลหนองไม้แดง, 2566) ในขณะที่การดำเนินงานด้านการส่งเสริมสุขภาพและการออกกำลังกายสำหรับผู้สูงอายุในพื้นที่ยังขาดรูปแบบกิจกรรมที่หลากหลายและเป็นระบบ กิจกรรมส่งเสริมสุขภาพที่มีอยู่ส่วนใหญ่ยังเป็นรูปแบบดั้งเดิม เช่น การเดิน การเต้นแอโรบิค ซึ่งอาจไม่ครอบคลุมมิติของสุขภาพในแบบองค์รวมทั้งด้านร่างกาย จิตใจและสังคม (สำนักงานหลักประกันสุขภาพแห่งชาติ, 2565) และเมื่อผู้วิจัยได้ลงพื้นที่กับโรงพยาบาลส่งเสริมสุขภาพตำบลหนองไม้แดง  ได้พบปัญหาเชิงประจักษ์ที่ว่า ผู้สูงอายุในเขตเทศบาลตำบลหนองไม้แดงส่วนมาก ไม่ออกกำลังกายและมีภาวะเนือยนิ่ง ดังนั้นจึงจำเป็นต้องพัฒนารูปแบบการออกกำลังกายทางเลือกใหม่ที่ตอบสนองต่อความต้องการของผู้สูงอายุในพื้นที่อย่างแท้จริง
แม้จะมีงานวิจัยเกี่ยวกับโยคะสำหรับผู้สูงอายุในระดับนานาชาติอยู่บ้าง แต่ยังขาดการพัฒนารูปแบบการออกกำลังกายแบบหฐโยคะที่ได้รับการออกแบบและปรับให้เหมาะสมกับบริบทและสภาพร่างกายของผู้สูงอายุไทยโดยเฉพาะ นอกจากนี้ การนำโยคะมาใช้ในชุมชนระดับท้องถิ่นยังคงมีข้อจำกัดในด้านการขาดผู้นำที่มีความรู้ความสามารถ การขาดสื่อการเรียนรู้ที่เหมาะสม และการขาดระบบติดตามผลที่ชัดเจน (Ross and Thomas, 2010)  การพัฒนารูปแบบการออกกำลังกายแบบหฐโยคะที่มีโครงสร้างชัดเจน มีความปลอดภัย สามารถนำไปปฏิบัติได้จริงในชุมชน ผู้สูงอายุสามารถเข้าถึงและปฏิบัติเองที่บ้านได้จริง จึงเป็นสิ่งที่จำเป็นอย่างเร่งด่วน สำหรับการพัฒนาสุขภาพของผู้สูงอายุในเขตเทศบาลตำบลหนองไม้แดงและพื้นที่ใกล้เคียง ด้วยเหตุผลดังกล่าวข้างต้น ผู้วิจัยจึงมีความสนใจที่จะพัฒนารูปแบบการออกกำลังกายแบบหฐโยคะสำหรับผู้สูงอายุในเขตเทศบาลตำบลหนองไม้แดง จังหวัดชลบุรี โดยรูปแบบที่พัฒนาขึ้นจะคำนึงถึงความเหมาะสมกับสภาพร่างกาย ข้อจำกัด และวิถีชีวิตของผู้สูงอายุในพื้นที่ ผลการวิจัยครั้งนี้จะเป็นประโยชน์ต่อการวางนโยบายและการดำเนินงานส่งเสริมสุขภาพของเทศบาลตำบลหนองไม้แดง รวมถึงเป็นต้นแบบสำหรับการขยายผลไปยังชุมชนและองค์กรปกครองส่วนท้องถิ่นอื่น ๆ ที่มีบริบทใกล้เคียงกันต่อไป อันจะนำไปสู่การพัฒนาคุณภาพชีวิตของผู้สูงอายุไทยให้ดียิ่งขึ้นอย่างยั่งยืน

[bookmark: _Hlk133416100]การวิจัยครั้งนี้เป็นการวิจัยและพัฒนา ผู้วิจัยมุ่งศึกษาและพัฒนารูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี รูปแบบการออกกำลังกายแบบหฐโยคะสร้างขึ้นโดยศึกษาข้อมูลทุติยภูมิหรือข้อมูลที่ได้จากการศึกษาเอกสาร ทฤษฎีและงานวิจัยที่เกี่ยวข้อง และนำมาพัฒนาขึ้นโดยให้ผู้ทรงคุณวุฒิพิจารณาเพื่อให้สอดคล้องกับบริบทของผู้สูงอายุในเขตเทศบาลตำบลหนองไม้แดง จังหวัดชลบุรี แล้วจึงนำรูปแบบการออกกำลังกายมาทำการศึกษานําร่อง (Pilot study) เพื่อศึกษาความเป็นไปได้ของการใช้รูปแบบการออกกำลังกายแบบหฐโยคะในสถานการณ์จริง รวมถึงศึกษาความพึงพอใจของผู้สูงอายุที่มีต่อรูปแบบการออกกำลังกายแบบหฐโยคะ	

วิธีดำเนินการวิจัย
การศึกษาวิจัยครั้งนี้เป็นการวิจัยและพัฒนา (Research and development) แบ่งออกเป็น 2 การศึกษา คือ 1) การศึกษาพัฒนารูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี 2) การศึกษานําร่อง (Pilot study) เพื่อศึกษาความเป็นไปได้ของการใช้รูปแบบการออกกำลังกายแบบหฐโยคะ ในสถานการณ์จริง เพื่อหาข้อบกพร่องและปัญหาอุปสรรคในการนํารูปแบบการออกกำลังกายแบบ    หฐโยคะไปทดลองใช้ แล้วนําข้อบกพร่องมาปรับปรุงแก้ไขให้สามารถใช้รูปแบบการออกกำลังกายแบบหฐโยคะ และศึกษาความพึงพอใจของผู้สูงอายุที่มีต่อรูปแบบการออกกำลังกายแบบหฐโยคะ โดยมีรายละเอียดดังนี้
การศึกษาที่ 1 
การศึกษาที่ 1 การศึกษาพัฒนารูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี ตามแนวทางการพัฒนานวัตกรรม (Innovation) ซึ่งมีขั้นตอนดังนี้
	ขั้นตอนที่ 1 การศึกษาเอกสารแนวคิดหลักการ
	ขั้นตอนที่ 2 การเลือกและการวางแผนสร้างนวัตกรรม
	ขั้นตอนที่ 3 สร้างและพัฒนานวัตกรรม
	ขั้นตอนที่ 4 การหาประสิทธิภาพของนวัตกรรม
	ขั้นตอนที่ 5 ปรับปรุงนวัตกรรม
[bookmark: _Hlk133317902]การสร้างรูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี ผู้วิจัยได้นำขั้นตอนในการออกกำลังกายที่วิทยาลัยเวชศาสตร์การกีฬาแห่งสหรัฐอเมริกา (American College of Sports Medicine, 2018) ได้แนะนำไว้มาเป็นหลักการในการสร้างรูปแบบของการออกกำลังกาย 
การพัฒนารูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี ผู้วิจัยทำการตรวจสอบความตรงเชิงเนื้อหาวิเคราะห์หาความเที่ยงตรงของเครื่องมือ (Validity) โดยนำรูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี ที่สร้างขึ้นไปให้ผู้ทรงคุณวุฒิตรวจสอบ จำนวน 3 ท่าน เพื่อพิจารณาความเหมาะสม (Content validity) ของรูปแบบการออกกำลังกายแบบหฐโยคะสำหรับผู้สูงอายุ ซึ่งผู้ทรงคุณวุฒิทั้ง 3 ท่าน เป็นผู้ที่สำเร็จการศึกษาในสาขาวิทยาศาสตร์การออกกำลังกายและการกีฬาหรือสาขาวิชาที่เกี่ยวข้องและมีประสบการณ์การทำงานในด้านการออกกำลังกายและการกีฬาไม่ต่ำกว่า 5 ปี และทำการปรับปรุงแก้ไขตามข้อเสนอแนะของผู้ทรงคุณวุฒิ	
การศึกษาที่ 2  
	การศึกษานําร่อง (Pilot study) รูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี โดยนำรูปแบบการออกกำลังกายแบบหฐโยคะสำหรับผู้สูงอายุ ที่ผ่านการตรวจสอบความตรงเชิงเนื้อหาวิเคราะห์หาความเที่ยงตรงและปรับปรุงแก้ไขตามข้อเสนอแนะของผู้ทรงคุณวุฒิผู้ทรงคุณวุฒิทั้ง 3 ท่าน แล้วมาทดลองใช้รูปแบบการออกกำลังกายแบบหฐโยคะสำหรับผู้สูงอายุ 3 ครั้ง กับผู้สูงอายุในเขตเทศบาลตำบลหนองไม้แดง จังหวัดชลบุรี จำนวน 30 คน โดยอาศัยความคิดเห็นเฉพาะหน้า (Face Validity) ของผู้สูงอายุที่เข้าร่วมการศึกษานำร่อง เพื่อพิจารณาความเหมาะสมของรูปแบบการออกกำลังกายแบบหฐโยคะสำหรับผู้สูงอายุโดยรวม โดยใช้วิธีการหาค่าดัชนีของความสอดคล้อง (Index of Item Objective Congruence) หรือ IOC เพื่อศึกษาความเป็นไปได้ของการนำรูปแบบการออกกำลังกายแบบหฐโยคะสำหรับผู้สูงอายุไปใช้จริง รวมถึงศึกษาความพึงพอใจของผู้สูงอายุที่มีต่อรูปแบบการออกกำลังกายแบบหฐโยคะ เพื่อหาข้อบกพร่องและปัญหาอุปสรรคในการนํารูปแบบการออกกำลังกายแบบหฐโยคะสำหรับผู้สูงอายุไปทดลองใช้แล้วนําข้อบกพร่องมาปรับปรุงแก้ไข และพัฒนารูปแบบการออกกำลังกายแบบหฐโยคะสำหรับผู้สูงอายุออกมาในรูปแบบของแผ่นพับประชาสัมพันธ์ต่อไป
	ประชากรที่ใช้ในการวิจัย 
	ผู้สูงอายุในเขตเทศบาลตำบลหนองไม้แดง จังหวัดชลบุรี จำนวน 2,247 คน (ข้อมูล ณ วันที่ 1 มิถุนายน 2567 ที่มา เทศบาลตำบลหนองไม้แดง)
	กลุ่มตัวอย่างที่ใช้ในการวิจัย 
	ผู้สูงอายุที่มีอายุระหว่าง 60 – 79 ปี จำนวน 30 คน ในเขตเทศบาลตำบลหนองไม้แดง จังหวัดชลบุรี ด้วยวิธีการคัดเลือกแบบเฉพาะเจาะจง (Purposive Sampling) โดยมีเกณฑ์การคัดเลือกกลุ่มตัวอย่างเพื่อเข้าร่วมโครงการวิจัย/เกณฑ์คัดออกจากโครงการวิจัย ดังนี้
	เกณฑ์การคัดเข้า (Inclusion Criteria)
	1. ผู้สูงอายุที่มีอายุระหว่าง 60 – 79 ปี
	2. ไม่มีโรคประจำตัวที่เสี่ยงต่อทำการกิจกรรม
	3. มีความสมัครใจเข้าร่วมการวิจัยครั้งนี้
	เกณฑ์การคัดออก (Exclusion Criteria)
	1. มีโรคประจำตัวที่เสี่ยงต่อการทำกิจกรรม เช่น โรคหมอนรองกระดูกเคลื่อน, โรคกระดูกพรุนอย่างรุนแรง, โรคความดันโลหิตสูง, โรคเบาหวาน, ผู้ที่มีความเสี่ยงในการเกิดลิ่มเลือด, ผู้ที่มีปัญหาในการทรงตัวอย่างรุนแรง
	2. ไม่สามารถเข้าร่วมทำกิจกรรมจนจบงานวิจัย 
เครื่องมือที่ใช้ในการวิจัย
	เครื่องมือที่ใช้ในงานวิจัยครั้งนี้ ประกอบด้วย
	1. รูปแบบการออกกำลังกายแบบหฐโยคะสำหรับผู้สูงอายุ ในเขตเทศบาลตำบลหนองไม้แดง จังหวัดชลบุรี ที่ผู้วิจัยสร้างขึ้น
2. แบบประเมินความพึงพอใจของรูปแบบการออกกำลังกายแบบหฐโยคะสำหรับผู้สูงอายุในเขต
เทศบาลตำบลหนองไม้แดง จังหวัดชลบุรี
การเก็บรวบรวมข้อมูล
	การวิจัยในครั้งนี้ มีขั้นตอนการเก็บรวบรวมข้อมูลดังต่อไปนี้
	1. ติดต่อประสานงานกับผู้อำนวยการโรงพยาบาลส่งเสริมสุขภาพตำบลหนองไม้แดง เพื่อชี้แจงวัตถุประสงค์ กระบวนการ และนัดหมายวันเวลาที่ทางสมาชิกในชมรมผู้สูงอายุเทศบาลตำบลหนองไม้แดงสะดวก
	2. นำรูปแบบการออกกำลังกายแบบหฐโยคะสำหรับผู้สูงอายุไปใช้กับกลุ่มตัวอย่าง ณ ห้องประชุม โรงพยาบาลส่งเสริมสุขภาพตำบลหนองไม้แดง
	3. กลุ่มตัวอย่างประเมินความพึงพอใจของรูปแบบการออกกำลังกายแบบหฐโยคะสำหรับผู้สูงอายุ
	4. นำผลที่ได้มาวิเคราะห์ข้อมูลด้วยโปรแกรมคอมพิวเตอร์สำเร็จรูป
การวิเคราะห์ข้อมูล
	ผู้วิจัยนำข้อมูลความพึงพอใจของผู้สูงอายุที่มีต่อรูปแบบการออกกำลังกายแบบหฐโยคะที่เก็บรวบรวมได้มาทำการวิเคราะห์ด้วยโปรแกรมคอมพิวเตอร์สำเร็จรูป โดยการหาค่าเฉลี่ยและค่าส่วนเบี่ยงเบนมาตรฐาน แล้วนํามาแปลความหมายค่าเฉลี่ย 

ผลการวิจัย
ผู้วิจัยได้นำเสนอผลการวิจัย ตามลำดับดังนี้
	1. การศึกษาพัฒนารูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี
	1.1 แนวคิดที่เกี่ยวกับขั้นตอนในการออกกำลังกาย
แนวคิดของขั้นตอนในการออกกำลังกายแบบหฐโยคะสำหรับผู้สูงอายุ ผู้วิจัยได้นำขั้นตอนในการออกกำลังกายที่วิทยาลัยเวชศาสตร์การกีฬาแห่งสหรัฐอเมริกา (American College of Sports Medicine, 2018) ได้แนะนำไว้ มาเป็นหลักการในการสร้างรูปแบบของการออกกำลังกาย ประกอบด้วย 3 ขั้นตอนหลัก ได้แก่ 
- ขั้นตอนที่ 1 การอบอุ่นร่างกาย (Warm-up) เป็นเวลา 5 นาที
- ขั้นตอนที่ 2 การออกกำลังกาย (Exercise) เป็นเวลา 15 นาที
- ขั้นตอนที่ 3 การผ่อนคลายกล้ามเนื้อ (Cool-down) เป็นเวลา 5 นาที
	1.2 แนวคิดที่เกี่ยวกับการออกแบบท่าทางในการออกกำลังกายแบบหฐโยคะสำหรับผู้สูงอายุ
ในส่วนของการออกแบบท่าทางในการออกกำลังกายแบบหฐโยคะสำหรับผู้สูงอายุของงานวิจัยนี้ผู้วิจัยได้ออกแบบท่าทางโดยใช้หลัก คือ “ทำได้และปลอดภัย” โดยมีรายละเอียดดังนี้
- ช่วงการอบอุ่นร่างกาย (Warm-up) มีท่าทางการออกกำลังกายแบบหฐโยคะสำหรับผู้สูงอายุ จำนวน 5 ท่า ประกอบด้วย ท่าสุขอาสนะ, ท่ายืดคอ, ท่ายืดข้อต่อหัวไหล่และบ่า, ท่าบิดลำตัวและแนวกระดูกสันหลัง และท่ายืดข้อต่อสะโพกขาและข้อเท้า
- ช่วงการออกกำลังกาย (Exercise) มีท่าทางการออกกำลังกายแบบหฐโยคะสำหรับผู้สูงอายุ จำนวน 15 ท่า แบ่งเป็น 3 ช่วง ได้แก่ 1) ท่ายืน 5 ท่า ประกอบด้วย ท่าต้นไม้, ท่านักรบ1, ท่าพระจันทร์เสี้ยว และท่าตรีโกณ 2) ท่านั่ง 5 ท่า ประกอบด้วย ท่าเด็ก, ท่าผีเสื้อ, ท่าปัจจิโมตาสนะ, ท่าแมว/วัว และท่าแยกขาก้มตัว และ 3) ท่านอน 5 ท่า ประกอบด้วย ท่าสฟิงค์, Up-ward, สุนัขเงยหน้า, ท่าคันไถครึ่งตัว และท่านอนหงายบิดตัว
- การผ่อนคลายกล้ามเนื้อ (Cool-down) มีท่าทางการออกกำลังกายแบบหฐโยคะสำหรับผู้สูงอายุ จำนวน 5 ท่า ประกอบด้วย ท่ายืดส่วนหลัง, ท่าศีรษะจรดเข่า, ท่าบิดตัว, Easy และท่าศพ
1.3 การพัฒนารูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี
ผู้วิจัยทำการตรวจสอบความตรงเชิงเนื้อหาวิเคราะห์หาความเที่ยงตรงของเครื่องมือ (Validity) โดยนำรูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี ที่สร้างขึ้นไปให้ผู้ทรงคุณวุฒิตรวจสอบ จำนวน 3 ท่านเพื่อพิจารณาความเหมาะสม (Content validity) ของรูปแบบการออกกำลังกาย โดยมีค่าดัชนีความสอดคล้อง (IOC) ของประเด็นที่ผู้ทรงคุณวุฒิพิจารณา ดังนี้
- ขั้นตอนในการออกกำลังกาย มีค่า IOC เท่ากับ 1
- การออกแบบท่าทางในการออกกำลังกาย (ท่ายืน ท่านั่ง และท่านอน) มีค่า IOC เท่ากับ 1
- จำนวนท่าทางของการออกกำลังกาย (25 ท่า) มีค่า IOC เท่ากับ 1
- ท่าทางของการออกกำลังกายในแต่ละท่า มีค่า IOC เท่ากับ 1
- เวลารวมที่ใช้ในการออกกำลังกาย (25 นาที) มีค่า IOC เท่ากับ 1
ซึ่งสามารถสรุปได้ว่า รูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี สามารถนำไปใช้ได้และเป็นไปตามวัตถุประสงค์ของการพัฒนารูปแบบการออกกำลังกายแบบหฐโยคะสำหรับผู้สูงอายุ และผู้วิจัยได้ทำการปรับปรุงแก้ไขรูปแบบการออกกำลังกายตามข้อเสนอแนะของผู้ทรงคุณวุฒิ และนำเสนอรูปแบบการออกกำลังกายที่ผ่านการปรับปรุงแล้ว ออกมาเป็นลักษณะของคู่มือที่เป็นแผนพับตามภาพที่ 1

[image: ]

ภาพที่ 1 รูปแบบการออกกำลังกายแบบหฐโยคะสำหรับผู้สูงอายุ (ในลักษณะของคู่มือที่เป็นแผนพับ)

2. การศึกษานําร่อง (Pilot study) รูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี
	ผู้วิจัยนำรูปแบบการออกกำลังกายแบบหฐโยคะสำหรับผู้สูงอายุ ที่ผ่านการตรวจสอบความตรงเชิงเนื้อหาวิเคราะห์หาความเที่ยงตรงและปรับปรุงแก้ไขตามข้อเสนอแนะของผู้ทรงคุณวุฒิผู้ทรงคุณวุฒิทั้ง 3 ท่านแล้ว มานำเสนอให้เป็นรูปธรรมในรูปแบบของคู่มือที่เป็นแผนพับตามภาพที่ 1 และทำการศึกษานําร่อง (Pilot study) โดยทดลองใช้รูปแบบการออกกำลังกายแบบหฐโยคะสำหรับผู้สูงอายุจำนวน 3 ครั้ง กับผู้สูงอายุในเขตเทศบาลตำบลหนองไม้แดง จังหวัดชลบุรี จำนวน 30 คน โดยอาศัยความคิดเห็นเฉพาะหน้า (Face Validity) ของผู้สูงอายุที่เข้าร่วมการศึกษานำร่อง เพื่อพิจารณาความเหมาะสมของรูปแบบการออกกำลังกายแบบหฐโยคะสำหรับผู้สูงอายุ โดยใช้วิธีการหาค่าดัชนีของความสอดคล้อง (Index of Item Objective Congruence) หรือ IOC เพื่อศึกษาความเป็นไปได้ของการใช้รูปแบบการออกกำลังกายแบบหฐโยคะสำหรับผู้สูงอายุไปใช้จริง รวมถึงศึกษาความพึงพอใจของผู้สูงอายุที่มีต่อรูปแบบการออกกำลังกายแบบหฐโยคะ ผลการศึกษานำร่อง พบว่า
2.1 รูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี มีค่า IOC เท่ากับ 1 มีความเหมาะสม สามารถนำไปใช้ได้จริง
2.2 ผลการศึกษาค่าเฉลี่ย ส่วนเบี่ยงเบนมาตรฐาน และระดับความพึงพอใจของผู้สูงอายุที่มีต่อรูปแบบการออกกำลังกายแบบหฐโยคะ ผลดังปรากฏดังตารางที่ 1

	ตารางที่ 1 ค่าเฉลี่ย ส่วนเบี่ยงเบนมาตรฐาน และระดับความพึงพอใจของผู้สูงอายุที่มีต่อรูปแบบการ     ออกกำลังกายแบบหฐโยคะ (n = 30)

	[bookmark: _Hlk279673371]ความพึงพอใจของผู้สูงอายุที่มีต่อรูปแบบการออกกำลังกาย
แบบหฐโยคะ
	MEAN
	SD
	ระดับ

	1. ความเหมาะสมของระยะเวลาในการทำกิจกรรมการออกกำลังกาย  
   แบบหฐโยคะ
	4.87
	0.35
	มากที่สุด

	2. ความเหมาะสมของท่าโยคะในกิจกรรมการออกกำลังกายแบบหฐโยคะ
	5.00
	0.00
	มากที่สุด

	3. ได้รับความรู้เพิ่มขึ้นจากการทำกิจกรรมการออกกำลังกายแบบหฐโยคะ
	4.60
	0.50
	มากที่สุด

	4. รู้สึกดีหลังจากได้เข้าร่วมทำกิจกรรมการออกกำลังกายแบบหฐโยคะ
	5.00
	0.00
	มากที่สุด

	5. สามารถนำรูปแบบการออกกำลังกายแบบหฐโยคะมาใช้
   ในชีวิตประจำวันได้
	5.00
	0.00
	มากที่สุด

	รวม
	4.89
	0.31
	มากที่สุด



	จากตารางที่ 1 พบว่า ความพึงพอใจของผู้สูงอายุในเขตเทศบาลตำบลหนองไม้แดง จังหวัดชลบุรี ที่มีต่อรูปแบบการออกกำลังกายแบบหฐโยคะ โดยภาพรวม อยู่ในระดับมากที่สุด (MEAN = 4.89, SD = 0.31) เมื่อพิจารณาเป็นรายด้านพบว่า ด้านความเหมาะสมของท่าโยคะในกิจกรรมการออกกำลังกายแบบหฐโยคะ ด้านรู้สึกดีหลังจากได้เข้าร่วมทำกิจกรรมการออกกำลังกายแบบหฐโยคะ และด้านสามารถนำรูปแบบการออกกำลังกายแบบหฐโยคะมาใช้ในชีวิตประจำวันได้ มีค่าเฉลี่ยมากที่สุด (MEAN = 5.00, SD = 0.00) ส่วนด้านความเหมาะสมของระยะเวลาในการทำกิจกรรมการออกกำลังกายแบบหฐโยคะ มีค่าเฉลี่ยรองลงมา (MEAN = 4.87, SD = 0.35) และด้านได้รับความรู้เพิ่มขึ้นจากการทำกิจกรรมการออกกำลังกายแบบหฐโยคะ มีค่าเฉลี่ยน้อยที่สุด (MEAN = 4.60, SD = 0.50)

การสรุปและอภิปรายผล
	สรุปผลการวิจัย
	1. รูปแบบการออกกำลังกายแบบหฐโยคะสำหรับผู้สูงอายุในเขตเทศบาลตำบลหนองไม้แดงจังหวัดชลบุรี ที่ได้สร้างและพัฒนาขึ้นมาในครั้งนี้ สร้างขึ้นโดยศึกษาข้อมูลทุติยภูมิหรือข้อมูลที่ได้จากการศึกษาเอกสาร ทฤษฎีและงานวิจัยที่เกี่ยวข้อง เป็นรูปแบบการออกกำลังกายที่ผ่านการพิจารณาความเหมาะจากผู้ทรงคุณวุฒิ            ว่าสามารถนำไปใช้ได้และเป็นไปตามวัตถุประสงค์ของการพัฒนารูปแบบการออกกำลังกายแบบหฐโยคะสำหรับผู้สูงอายุ ซึ่งทำการปรับปรุงแก้ไขตามข้อเสนอแนะของผู้ทรงคุณวุฒิ และนำเสนอรูปแบบการออกกำลังกายแบบหฐโยคะสำหรับผู้สูงอายุที่ผ่านการปรับปรุงแล้ว ออกมาเป็นลักษณะของคู่มือที่เป็นแผนพับ (ตามภาพที่ 1)
	2. การศึกษานําร่อง (Pilot study) โดยทดลองใช้รูปแบบการออกกำลังกายแบบหฐโยคะสำหรับผู้สูงอายุจำนวน 3 ครั้ง กับผู้สูงอายุในเขตเทศบาลตำบลหนองไม้แดง จังหวัดชลบุรี จำนวน 30 คน เพื่อพิจารณาความเหมาะสมของรูปแบบการออกกำลังกายแบบหฐโยคะสำหรับผู้สูงอายุ โดยใช้วิธีการหาค่าดัชนีของความสอดคล้อง (Index of Item Objective Congruence) หรือ IOC พบว่า รูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี มีค่า IOC เท่ากับ 1 มีความเหมาะสม สามารถนำไปใช้ได้จริง และผู้สูงอายุในเขตเทศบาลตำบลหนองไม้แดง จังหวัดชลบุรี มีความพึงพอใจของต่อรูปแบบการออกกำลังกายแบบหฐโยคะ โดยภาพรวม อยู่ในระดับมากที่สุด 
อภิปรายผลการวิจัย
	รูปแบบการออกกำลังกายแบบหฐโยคะสำหรับผู้สูงอายุ ที่ได้สร้างและพัฒนาขึ้นมาในครั้งนี้ เป็นรูปแบบการออกกำลังกายที่ผ่านการพิจารณาความเหมาะสมจากผู้ทรงคุณวุฒิ ว่าสามารถนำไปใช้ได้และเป็นไปตามวัตถุประสงค์ของการพัฒนารูปแบบการออกกำลังกายแบบหฐโยคะสำหรับผู้สูงอายุนี้ ซึ่งรูปแบบการออกกำลังกายแบบหฐโยคะสำหรับผู้สูงอายุนี้ ได้สร้างขึ้นโดยศึกษาข้อมูลทุติยภูมิหรือข้อมูลที่ได้จากการศึกษาเอกสารทฤษฎีและงานวิจัยที่เกี่ยวข้อง โดยนำรูปแบบการออกกำลังกายแบบวิถีชีวิตใหม่ ของณรงค์ฤทธิ์ นิ่มมาก, สิปปนันท์ หวังกิจ และจัตุภรณ์ พลเสน (2567) มาใช้เป็นแนวทางในการออกแบบและสร้างรูปแบบการออกกำลังกายแบบหฐโยคะสำหรับผู้สูงอายุ ผู้วิจัยได้พัฒนาโปรแกรมการออกกำลังกายแบบหฐโยคะ ที่ช่วยเสริมสร้างสมรรถภาพทางกายด้านระบบหายใจ ความแข็งแรงและความยืดหยุ่นของกล้ามเนื้อที่มีความเหมาะสมและตรงความต้องการของผู้สูงอายุที่เป็นกลุ่มตัวอย่าง โดยนำขั้นตอนในการออกกำลังกายที่วิทยาลัยเวชศาสตร์การกีฬาแห่งสหรัฐอเมริกา (American College of Sports Medicine, 2018) มาเป็นหลักการในการสร้างรูปแบบของการออกกำลังกายและการจัดโปรแกรมการออกกำลังกาย ซึ่งขั้นตอนการออกกำลังกายมี 3 ขั้นตอน คือ อบอุ่นร่างกาย (Warm up) ออกกำลังกาย (Exercise) และการผ่อนคลาย (Cool down) โดยใช้เวลารวมในการออกกำลังกาย 30 นาทีขึ้นไป และรูปแบบการออกกำลังกายแบบหฐโยคะ สามารถออกกําลังกายได้ด้วยตนเองได้ทุกที่ทุกเวลาไม่ต้องมีการใช้อุปกรณ์ในการออกกําลังกายที่ยุ่งยากอีกทั้งรูปแบบของกิจกรรมที่ใช้ในการออกกําลังกายง่ายต่อการนําไปใช้ ระยะเวลาเหมาะสมสำหรับการออกกําลังกายสำหรับผู้สูงอายุ ซึ่งสอดคล้องกับ สันชัย พรมสิทธิ์ (2567)
	ทั้งนี้รูปแบบการออกกำลังกายแบบหฐโยคะสำหรับผู้สูงอายุ ที่ได้สร้างและพัฒนาขึ้นมาในครั้งนี้ ได้ผ่านการศึกษานำร่องจำนวน 3 ครั้ง และสรุปได้ว่ามีความเหมาะสม สามารถนำไปใช้จริง โดยที่รูปแบบการออกกำลังกายในงานวิจัยนี้ ได้นำการออกกำลังกายแบบหฐโยคะมาใช้เป็นท่าทางในการออกกำลังกายสำหรับผู้สูงอายุ เพราะการออกกำลังกายแบบโยคะเหมาะสมกับทุก เพศ ทุกวัย เนื่องจากมีความยืดหยุ่นที่สามารถปรับรูปแบบให้เหมาะสมกับสถานการณ์ต่าง ๆ ได้ดี เป็นการบริหารที่ไม่หักโหม ไม่ใช้กำลังมากแต่มีผลกระทบที่ดีต่ออวัยวะทุกระบบของร่างกายเมื่อปฏิบัติได้อย่างถูกต้อง โยคะจึงเป็นเทคนิคการผ่อนคลายที่มีประสิทธิภาพทำให้ร่างกายได้พักผ่อนเต็มที่ในระยะเวลาอันสั้น (สถาบันโยคะวิชาการ, 2548) อีกทั้งหฐโยคะเป็นระบบการออกกำลังและการหายใจ เป็นรูปแบบการออกกำลังกายที่เน้นการผสมผสานระหว่าง ร่างกาย จิตใจ และจิตวิญญาณเพื่อสร้างความสมดุลในชีวิตประจำวัน (Eclipse Studio BKK, 2019) 
	ส่วนของผลการศึกษาความพึงพอใจต่อรูปแบบการออกกำลังกายแบบหฐโยคะ สำหรับผู้สูงอายุในเขตเทศบาลตำบลหนองไม้แดง จังหวัดชลบุรี มีความพึงพอใจอยู่ในระดับพึงพอใจมากที่สุด โดยที่ท่าโยคะในกิจกรรมการออกกำลังกายแบบหฐโยคะมีความเหมาะสม ผู้สูงอายุด้านรู้สึกดีหลังจากได้เข้าร่วมทำกิจกรรมการออกกำลังกายแบบหฐโยคะ และผู้สูงอายุสามารถนำรูปแบบการออกกำลังกายแบบหฐโยคะมาใช้ในชีวิตประจำวันได้ จึงส่งผลให้ความพึงพอใจอยู่ในระดับพึงพอใจมากที่สุด ซึ่งสอดคล้องกับ การศึกษาของ อัมพร พริกนุช และ สิรินธร สินจินดาวงศ์ (2564) ที่พบว่า ผู้สูงอายุกลุ่มตัวอย่าง มีความพึงพอใจต่อโปรแกรมการออกกำลังกายแอโรบิคยางยืด สำหรับผู้สูงอายุ อยู่ในระดับพึงพอใจมากที่สุด และเป็นไปในทิศทางเดียวกับการศึกษาของ ณัฐพล ประภารัตน์ (2555) ที่พบว่าผู้เข้าร่วมออกกำลังกายมีความพึงพอใจต่อแอโรบิคมวยไทยเพราะทำให้สุขภาพร่างกายแข็งแรงสมบูรณ์เกิดความสนุกสนาน ทั้งนี้ การออกกำลังกายด้วยรูปแบบโปรแกรมการออกกำลังกายแบบหฐโยคะ สำหรับผู้สูงอายุ ยังสามารถใช้ได้กับกลุ่มตัวอย่างที่มีปัญหาด้านการทรงตัว โดยปรับท่าการออกกำลังกายจากท่ายืนเป็นท่านั่งเพื่อให้มีความเหมาะสมสำหรับกลุ่มตัวอย่างที่มีข้อจำกัดด้านการทรงตัว (อัมพร พริกนุช และ สิรินธร สินจินดาวงศ์, 2564)
 
ข้อเสนอแนะ 
	ข้อเสนอแนะในการนำผลการวิจัยไปใช้ 
	ควรมีการดัดแปลงรูปแบบการออกกำลังกายแบบหฐโยคะสำหรับผู้สูงอายุที่พัฒนาขึ้นจากงานวิจัยนี้ ให้เข้ากับบริบทของกลุ่มที่จะนำไปใช้เป็นเครื่องมือในการออกกำลังกาย เช่น อาจต้องปรับท่าทาง และลดจำนวนท่าทางการออกกำลังกายลงในกรณีที่ผู้เข้าร่วมการออกกำลังกายมีภาวะหย่อนสมรรถภาพ หรืออาจจะต้องเพิ่มจำนวนครั้งในการออกกำลังกายในกรณีที่ผู้เข้าร่วมการออกกำลังกายมีสมรรถภาพทางกายที่พัฒนาขึ้น เป็นต้น   ถ้าผู้ดูแลการออกกำลังกาย มีความรู้ทางด้านการจัดโปรแกรมการออกกำลังกาย สามารถที่จะประยุกต์การออกกำลังกายรูปแบบอื่นๆ มาใช้ร่วมกับรูปแบบการออกกำลังกายสำหรับผู้สูงอายุที่พัฒนาขึ้นได้ 
	ข้อเสนอแนะสำหรับการวิจัยครั้งต่อไป
	ควรนำรูปแบบการออกกำลังกายแบบหฐโยคะสำหรับผู้สูงอายุที่ได้พัฒนาขึ้นมาในการศึกษาวิจัยในครั้งนี้ ไปทำการการศึกษาทดลองหาประสิทธิผลของรูปแบบการออกกำลังกายแบบหฐโยคะสำหรับผู้สูงอายุ ที่มีต่อสมรรถภาพทางกายของผู้สูงอายุ โดยนำรูปแบบการออกกำลังกายที่ได้จากการพัฒนา ไปทดลองใช้กับกลุ่มตัวอย่าง เป็นเวลา 8 สัปดาห์ และทำการทดสอบสมรรถภาพทางกายกลุ่มตัวอย่างก่อนและหลังการทดลอง เพื่อเปรียบเทียบสมรรถภาพทางกายก่อนและหลังการฝึกออกกำลังกาย

